### NN 118/2025 (5.9.2025.), Odluka o izdavanju zlatnih i srebrnih numizmatičkih kovanica »Gajeta falkuša«

Hrvatska narodna banka

1695

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 2. rujna 2025. donio je

ODLUKU

O IZDAVANJU ZLATNIH I SREBRNIH NUMIZMATIČKIH KOVANICA »GAJETA FALKUŠA«

Članak 1.

Hrvatska narodna banka izdaje zlatne i srebrne numizmatičke kovanice »Gajeta falkuša« u sklopu serije numizmatičkih kovanica »Stari hrvatski brodovi«, s prigodnim motivima kojima se predstavlja falkuša, tradicijska ribarska brodica, vrsta gajete kakva se gradila u gradu Komiži na otoku Visu. Falkuša je stoljećima bila osnova privređivanja i života tamošnje ribarske zajednice, stoga se svrstava u važan dio kulturne, povijesne i gospodarske baštine Republike Hrvatske.

Članak 2.

(1) Zlatne numizmatičke kovanice iz članka 1. ove Odluke (u nastavku teksta: zlatne numizmatičke kovanice) izdaju se u apoenu od 100 i 25 eura, a srebrne numizmatičke kovanice iz članka 1. ove Odluke (u nastavku teksta: srebrne numizmatičke kovanice) izdaje se u apoenu od 6 i 4 eura.

(2) Zlatne i srebrne numizmatičke kovanice izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 100 eura izdaje se u količini ne većoj od 150 komada i u ukupnom nominalnom iznosu ne većem od 15.000,00 eura

2. zlatna numizmatička kovanica od 25 eura izdaje se u količini ne većoj od 250 komada i u ukupnom nominalnom iznosu ne većem od 6.250,00 eura

3. srebrna numizmatička kovanica od 6 eura izdaje se u količini ne većoj od 500 komada i u ukupnom nominalnom iznosu ne većem od 3.000,00 eura

4. srebrna numizmatička kovanica od 4 eura izdaje se u količini ne većoj od 1.500 komada i u ukupnom nominalnom iznosu ne većem od 6.000,00 eura.

(3) Zlatne numizmatičke kovanice izrađuju se od zlata stupnja čistoće 999,9/1000, u tehnici kovanja kojom se postiže kakvoća polirane ploče. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara, a zlatna numizmatička kovanica od 25 eura ima masu od 7,776 grama s mogućim odstupanjem od +0,20 grama i promjer od 22 milimetra s mogućim odstupanjem od ±0,20 milimetara.

(4) Srebrne numizmatičke kovanice izrađuju se od srebra stupnja čistoće 999,9/1000, u tehnici kovanja kojom se postiže kakvoća polirane ploče. Srebrna numizmatička kovanica od 6 eura ima masu od 62,207 grama s mogućim odstupanjem od +0,80 grama i promjer od 45 milimetara s mogućim odstupanjem od ±0,30 milimetara. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatnih i srebrnih numizmatičkih kovanica prikaz je osnovnog motiva dviju gajeta falkuša u plovidbi na moru. Iznad osnovnog motiva prikazan je natpis »GAJETA FALKUŠA«, a ispod osnovnog motiva prikazana je godina izdanja kovanice »2025.«.

(2) Na naličju zlatnih i srebrnih numizmatičkih kovanica osnovni je motiv kaštel u gradu Komiži na otoku Visu, povijesna utvrda koja danas udomljuje Ribarski muzej i čuva sjećanje na stoljetnu tradiciju ribarstva i pomorstva toga kraja. Pokraj kaštela smješteno je nekoliko tipičnih dalmatinskih kamenih kuća, čime se dodatno naglašava autentični karakter Komiže. Uz osnovni motiv nalaze se i gajete falkuše. Lijevo od osnovnog motiva prikazana je oznaka nominalne vrijednosti »100«, »25«, »6« ili »4«, ispod koje je naziv novčane jedinice »EURO«. Iznad osnovnog motiva, uz rub numizmatičke kovanice, prikazan je polukružno natpis »REPUBLIKA HRVATSKA«.

Članak 4.

Obodi zlatne numizmatičke kovanice od 100 eura te srebrnih numizmatičkih kovanica od 6 eura i 4 eura nazubljeni su. Obod je zlatne numizmatičke kovanice od 25 eura gladak.

Članak 5.

Autorica je likovnog rješenja zlatnih i srebrnih numizmatičkih kovanica magistra kiparstva Jelena Mavrić Varga.

Članak 6.

Zlatne i srebrne numizmatičke kovanice iz članka 1. ove Odluke puštaju se u prodaju 9. rujna 2025.

Članak 7.

Prodaju zlatnih i srebrnih numizmatičkih kovanica, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećeg dana nakon dana objave u »Narodnim novinama«.

O. br. 494-2887-090/09-25/BV
 Zagreb, 2. rujna 2025.

Predsjednik Savjeta
 Hrvatske narodne banke
 guverner
 Boris Vujčić, v. r.